เรียน		ผู้ว่า กทม และ ผู้ที่เกี่ยวข้องทุกท่าน
เรื่อง		ร้องเรียนเรื่องการปิดยิมในสวนจตุจักร

	เนื่องจากได้มีคำสั่งปิดยิมในสวนจตุจักร ทำให้เกิดความเดือดร้อนกับประชาชนจำนวนมากที่ใช้บริการยิมในสวนจตุจักรอยู่ ซึ่งยิมนี้ มีการเปิดให้บริการมาเป็นเวลากว่า 30-40 ปีมาแล้ว ก็ไม่มีปัญหาอะไร ทุกคนมาใช้บริการกันอย่างมีความสุข	ซึ่งทางผู้ที่สั่งปิดให้เหตุผลว่า ทางยิมมีการเรี่ยรายเงิน
	จึงอยากอธิบายดังนี้ คือ เนื่องจากยิมนี้ จะมีผู้คนจำนวนมากมาใช้บริการเป็นประจำทุกวัน และ ใน ทุกๆเดือน ทุกๆปี ต้องมีการซ่อมบำรุงอุปกรณ์เครื่องเล่นต่างๆ ให้อยู่ในสภาพที่ดี และ ปลอดภัยแก่ผู้ใช้บริการ ซึ่งค่าใช้จ่ายในส่วนนี้ ทางภาครัฐไม่ได้ให้การสนับสนุนแก่ประชาชนอยู่แล้ว ซึ่งทุกคนก็รู้ๆกันอยู่ ดังที่ได้เห็นอุปกรณ์ตามสวนสาธารณะของรัฐ จะกลายเป็นซากเหล็กเสียส่วนใหญ่
ดังนั้น ทางกลุ่มของผู้ใช้บริการ จึงได้ขอเรี่ยรายเงินจากคนที่มาเล่นในยิมเป็นประจำ เพื่อเป็นเงินกองกลาง เพื่อใช้ในการซ่อมบำรุงอุปกรณ์ต่างๆ ซึ่งทางกลุ่ม ไม่ได้เรียกเก็บเงินจากทุกคน บางคนเข้ามาเล่นแค่เพียงครั้งสองครั้ง ก็ไม่ได้เรียกเก็บเงิน และ ทางกลุ่มไม่ได้มีการตั้งเป็นจำนวนเงินที่ตายตัว ไม่ได้เรียกเก็บเป็นรายเดือนเหมือนยิมใหญ่ๆแพงๆในห้างฯ ทำให้ทุกคนได้มีโอกาสเข้ามาใช้บริการและออกกำลังกายร่วมกันได้ รวมถึงผู้ที่ไม่มีเงินทองมากมายก็ได้มีโอกาสได้ใช้ยิมนี้ด้วย


การที่เจ้าหน้าที่มีคำสั่งให้ปิดยิม จึงเป็นการไม่สมควร เพราะจะทำให้ประชาชนส่วนใหญ่ไม่มีโอกาสได้ออกกำลังกาย  และ สร้างความเดือดร้อนให้กับประชาชนจำนวนมาก
จึงเรียนมาเพื่อต้องการให้ผู้ที่มีอำนาจ และ ทางผู้ว่า กทม. เข้ามาตรวจสอบ เพื่อผลประโยชน์ของประชาชน


ขอแสดงความนับถือ
ผู้ใช้บริการยิมในสวนจตุจักร